小園竹間得梅一枝
作者：陸游
朝代：宋

paragraphs: 若耶溪邊鶴髮叟，流落一生端坐口。
如今不怕桃李嗔，更因竹君得梅友。
嶺頭羈旅萬里愁，江上凄涼一杯酒。
枝横澹月影在地，蘂插烏巾香馥手。
交情歲晚金石堅，孤操凜然真耐久。
荒山野水終自得，銀燭金壺亦何有。
夢魂不接莊周蝶，心事肯付張緒柳。
晚來畫角動高城，起舞聊爲放翁壽。